<classify> Mila na desturi za baadhi ya wazazi kutolala nyumba moja na watoto wao imetajwa kuwa ni moja ya vyanzo vya mimba za utotoni katika wilaya ya Chamwino mkoani Dodoma.Baadhi ya viongozi wa vikundi vya uelimishaji rika kupitia mradi wa kutokomeza ukatili wa kijinsia na kupunguza ndoa za utotoni unaotekelezwa na Shirika la Women Wake Up WOWAP kwa ufadhili wa The Foundation For Civil Society.Mmoja wa waelimishaji rika hao, Mwanahamisi Ally kutoka kijiji cha Chalinze kata ya Manchali amesema kuna mila na desturi ambazo zinafanya wazazi kutolala nyumba moja na watoto wao.Tatizo kubwa ni baadhi ya wazazi kutolala nyumba moja na watoto wao. Utakuta nyumba ya watoto iko mbali mpaka uvuke barabara, hapo usalama wa mtoto unakuwa haupo na kuwafanya kuwa na uhuru zaidi, amesema.Amesema wazazi wanatakiwa kusimamia malezi ya watoto wao kwa kuhakikisha wanakuwa na maadili mema na si kuachia watoto wajilee.Jacob Lugano kutoka kitongoji cha Kawawa alisema serikali inatakiwa kusimamia sheria ili haki iweze kutendeka kwani watuhumiwa wa ujauzito kwa wanafunzi wanafahamika lakini mwisho wa siku wanarudi mitaani wakiwa huru.Amesema wazazi wakitimiza vizuri jukumu lao la malezi bora na pia kutoa ushirikiano unaotakiwa kwenye kesi zinazohusu mimba za utotoni, vitendo hivyo vitapungua katika jamii.Wazazi wakiwatetea wahalifu si jambo jema kwani mara nyingi inatokea hivyo na kupelekea baadhi ya watuhumiwa kutoroka na kubaki na jukumu la kulea wajukuu bila kuwa na msaada.amesema.Ofisa Maendeleo ya Jamii Wilaya ya Chamwino, Sophia Swai amesema, kuna matukio mengi ya ndoa na mimba za utotoni wilayani humo na wazazi na walezi wana jukumu la kuhakikisha wanasimamia kikamilifu malezi ya watoto wao.Amesema kumekuwa na matukio mengi ya ukatili, mimba na ndoa za utotoni, hali inayoonesha uwepo wa waelimishaji rika kwa kiasi kikubwa unachangia jamii kujitambua na kuonesha umuhimu wa watoto kuwa na malezi bora.  <topic>: KITAIFA 